P. Farkas, poslanec: (2002-06-18):
Národná rada Slovenskej republiky uznesením č. 2078 zo 14. mája 2002 pridelila vládny návrh zákona, ktorým sa mení a dopĺňa zákon Slovenskej národnej rady č. 194/1990 Zb. o lotériách a iných podobných hrách v znení neskorších predpisov, tlač 1477, týmto výborom Národnej rady Slovenskej republiky: Výboru Národnej rady Slovenskej republiky pre financie, rozpočet a menu a Ústavnoprávnemu výboru Národnej rady Slovenskej republiky. Uvedené výbory prerokovali predmetný návrh zákona. Gestorský výbor nedostal do začatia rokovania o vládnom návrhu zákona, ktorým sa mení a dopĺňa zákon Slovenskej národnej rady č. 194/1990 Zb. o lotériách a iných podobných hrách v znení neskorších predpisov, stanoviská poslancov Národnej rady Slovenskej republiky podané v súlade s § 75 ods. 2 zákona o našom rokovacom poriadku. Predmetný návrh zákona odporúčajú Národnej rade Slovenskej republiky schváliť uvedené výbory s pozmeňujúcimi a doplňujúcimi návrhmi. Výbor pre financie, rozpočet a menu uznesením č. 1030 zo dňa 12. júna a ústavnoprávny výbor uznesením č. 973 z 11. júna. V bode IV sú uvedené všetky pozmeňujúce návrhy, ktoré boli prijaté vo výboroch, sú dohromady štyri a gestorský výbor odporúča schváliť tieto body, teda aj ja odporúčam hlasovať o týchto bodoch potom en block . Uvedené výbory odporúčali Národnej rade predmetný vládny návrh zákona schváliť s týmito pozmeňujúcimi návrhmi. Ďakujem pekne. J. Migaš, predseda NR SR: Ďakujem, pán predseda, zaujmite miesto určené pre spravodajcov. Pýtam sa, kto sa do rozpravy hlási ústne, pretože písomne sa neprihlásil nikto. Nie je to tak. Ďakujem ministrovi aj predsedovi výboru. Panie poslankyne, páni poslanci, viete, že program sa upravoval, čiže bod č. 8 sme vypustili z rokovania Národnej rady. Tak rozhodla Národná rada, preto pokračujem bodom č. 9. Panie poslankyne, páni poslanci, budeme pokračovať druhým čítaním o vládnom návrhu zákona o platobnom styku a o zmene a doplnení niektorých zákonov. Opakujem, bod č. 8 na základe návrhu pána predsedu výboru Národná rada schválila, aby sa schvaľoval ako predposledný bod v rámci balíka eurozákonov. Preto teraz budeme rokovať o 9. bode navrhnutého programu. Vládny návrh zákona ste dostali pred prvým čítaním ako tlač 1499 a spoločnú správu výborov, schválenú gestorským výborom, máte ako tlač 1499a. Vládny návrh zákona odôvodní minister financií Slovenskej republiky František Hajnovič. Nech sa páči, pán minister. F. Hajnovič, minister financií SR: Ďakujem. Vážený pán predseda, dovoľte, aby som v druhom čítaní uviedol vládny návrh zákona o platobnom styku. Cieľom tohto zákona je uzákoniť doteraz neexistujúcu komplexnú právnu úpravu problematiky platobného styku a zároveň zabezpečiť súlad právneho poriadku Slovenskej republiky s právnymi normami Európskych spoločenstiev a Európskej únie v oblasti platobného styku. V Slovenskej republike sú doteraz v rôznej miere upravené len niektoré časti platobného styku, napríklad medzibankový platobný styk. Náš právny poriadok doteraz neobsahuje komplexnú úpravu platobného styku, pričom absentuje predovšetkým právna úprava ochrany klientov pri vykonávaní platobného styku a rovnako chýba právna úprava ochrany platobných systémov pred rizikami, ktoré vyplývajú z prípadnej platobnej neschopnosti účastníkov platobných systémov. V jednotlivých častiach navrhovaného zákona o platobnom styku sú upravené prevody peňažných prostriedkov, a to jednak tuzemské prevody a tiež cezhraničné prevody. V predloženom návrhu je súčasne upravené vydávanie a používanie bankových platobných kariet a iných elektronických platobných prostriedkov, vznik a prevádzkovanie platobných systémov, dohľad nad platobnými systémami a platobným stykom ako aj postup pri reklamáciách a mimosúdnom riešení sporov, ktoré vznikli v súvislosti s platobným stykom. V rámci predloženého návrhu zákona o platobnom styku sa zároveň navrhuje novelizovať niektoré ďalšie zákony, Obchodný zákonník, zákon o cenných papieroch a investičných službách, zákon o konkurze a vyrovnaní a zákon o medzinárodnom práve súkromnom a procesnom. Novelizácia týchto zákonov je potrebná na zabezpečenie ich súladu s právnou úpravou platobného styku v tomto zákone. Mimoriadnu dôležitosť predkladaného návrhu zákona potvrdzuje aj minuloročná pravidelná správa Európskej komisie, ktorá okrem iného upozornila, že v platobných systémoch bol náš pokrok zatiaľ len obmedzený. Európska komisia vo svojej správe osobitne poznamenala, že v oblasti platobných systémov Slovensko doposiaľ netransponovalo smernicu o cezhraničných platbách ani smernicu o konečnom zúčtovaní v platobných systémov a systémov zúčtovania cenných papierov. Vážená Národná rada, dovoľte, aby som vás požiadal o podporu pre predložený vládny návrh zákona o platobnom styku. Ďakujem za pozornosť.